Uitslag van US se ‘persgesig’-ondersoek bekendPoekie Briedenhann se pers gesig wat aanvanklik as “blackfacing” aangesien is. Argieffoto Die ondersoek het bevind dat hoewel daar tekortkominge was in die studente dissiplinêre (SD)-eenheid se ondersoek na die saak, geen personeellid van die instansie onregmatig opgetree het nie. Maroela Media het vroeër berig ŉ kommissie van ondersoek is aangestel om die manier waarop die omstrede saak hanteer is te ondersoek. Christine “Poekie” Briedenhann (20) en Jo-Anne Cloete (19), albei inwoners van die Heemstede-dameskoshuis, is vroeër vanjaar van die universiteit geskors nadat ŉ foto op sosiale media versprei is waarin dit voorkom asof hulle hul gesigte swart gesmeer het. Briedenhann en Cloete se skorsing is later opgehef nadat dit aan die lig gekom het dat hul gesigte eintlik pers geverf en met blinkertjies bedek was met die oog op ŉ partytjie met ŉ sterreruim-tema. Die US het egter onder fel kritiek deurgeloop oor sy hantering van die saak en is daarvan beskuldig dat die twee studente onregmatiglik geviktimiseer is. Mathew Smorenburg, verbonde aan die universiteit se sentrum vir studentestrukture en -gemeenskappe, is ook gekritiseer en het selfs dreigemente ontvang nadat bewerings aan die lig gekom het dat hy, kort nadat die foto opslae gemaak het, glo geweier het om na Briendenhann en Cloete se verduideliking oor die foto te luister en ook aan hulle ŉ SMS gestuur het met ŉ “verskoning” wat hulle glo verplig was om op hul persoonlike Facebook-blaaie te plaas. Dit het daartoe aanleiding gegee dat die raad van die universiteit adv. Renata Williams as onafhanklike kommissaris aangestel het om die gebeure en die universiteit se hantering van die saak te ondersoek. Die universiteit het Vrydag die verslag beskikbaargestel waarin Williams ŉ deeglike uiteensetting van die gebeure, asook aanbevelings aan die universiteit gee. Volgens Williams kon sy nie bevind dat enige US-personeellid onregmatig opgetree het nie, maar het sy wel leemtes uitgewys waarop die universiteit in die toekoms kan verbeter. Sy het ook genoem dat eensydige beriggewing in die media verder tot die ongelukkige gebeure bygedra het. Williams het gesê sy glo dat Smorenburg bloot deur sy aksies gepoog het om die “toenemende storm” rondom die saak te demp en dat hy probeer het om in die beste belange van al die betrokkenes op te tree. Sy noem ook in die verslag dat die universiteit meer kon doen om Smorenburg en ander beamptes van die universiteit in die publieke oog te verdedig en om die publiek op die hoogte te hou van verwikkelinge, veral aangesien personeellede volgens universiteitsbeleid nie toegelaat word om direk met die media te praat nie. “Dit is onaanvaarbaar dat ŉ beampte in die spervuur beland, maar protokol verhoed die beampte om hom- of haarself te verdedig. Die feit dat mediaverklarings van hierdie aard eers deur die mediakantoor [van die universiteit] moet gaan is geheel en al skadelik teenoor die grondwetlike reg op vryheid van spraak,” lui die verslag. Williams het ook bevind dat die skorsing van Briedenhann en Cloete hangende ŉ ondersoek na die voorval logiese optrede deur die universiteit was en dat dit boonop in die belang van die twee meisies se veiligheid was aangesien hulle in daardie tyd talle dreigemente ontvang het. “Christine het haar en Jo-Anne se vrese vir hul veiligheid beklemtoon. Dit is onhoudbaar dat hulle in hierdie tyd in hul koshuis kon bly; hul tydelike skorsing hangende die ondersoek word dus ondersteun. Christine het in haar verklaring bevestig dat rassisme en ‘blackfacing’ onaanvaarbaar is. Indien hulle nie uit hul koshuis verwyder is nie, kon dit die woede van die ander studente nog verder laat opvlam het en kon dit gelei het tot verdere voorvalle by die koshuis of elders op die kampus. Voordat hulle tydelike skorsing aangekondig is, het die gemoedere by die universiteit hoog geloop.” Williams het wel in haar verslag aanbeveel dat die universiteit ŉ sosialemedia-beleid moet opstel en dat studente ingelig moet word van die gevare daarvan om omstrede inhoud in enige vorm op die verskillende platforms te deel. Sy het ook aanbeveel dat US-personeellede beter toegerus moet word om soortgelyke situasie te hanteer en dat personeel meer ondersteuning van die universiteit moet kry as net die tydrowende proses om altyd deur die mediakantoor te moet werk. Sy het ook aanbeveel dat die universiteit ŉ sentrale aanmeldingseenheid op die been bring waar sake wat moontlik skadelik vir die US se beeld kan wees onmiddellik en ten alle tye aangemeld kan word. “Onenigheid tussen die personeel was duidelik tydens die ondersoek. Hulle sal baat vind by een of meer sessies waar enige slegte gevoelens, verskille ensovoorts gelug kan word en, indien nodig, gefasiliteer kan word,” lui die verslag. “Ek is bewus daarvan dat berading aan sekere personeellede beskikbaar gestel is, maar dit moes ŉ private sielkundige of psigiater gewees het en nie enigiemand wat verbonde is aan die universiteit nie.” Williams het ook gesê meer kon gedoen word om Smorenburg te beskerm. Sy het ook aanbeveel dat die US se dissiplinêre kode hersien moet word. Die volledige verslag is op die US se webtuiste beskikbaar.